<classify> MADIWANI wa Halmashauri ya Wilaya ya Moshi mkoani Kilimanjaro wamepitisha Sh bilioni 64.1 kama mapendekezo ya bajeti ya mapato na matumizi kwa mwaka wa fedha 201920.Kaimu Mkurugenzi Mtendaji wa Halmashauri hiyo, Judith Mahende amesema mapendekezo ya mwaka huu yamepungua kwa Sh bilioni 1.7 sawa na asilimia 2.6 ukilinganisha na Sh bilioni 65.8 za mwaka uliopita.Amesema punguzo hilo linatokana na makisio ya Mfuko wa Maendeleo ya Jamii Tasaf kutokujumuishwa hadi mwaka wa fedha utakapoanza pia bajeti ya miradi ya maji na matumizi ya kawaida pamoja na miradi ya wafadhili haipo kwenye bajeti.Akisoma mapendekezo hayo Mahende amesema halmashauri hiyo inatarajiwa kukusanya fedha hizo kutoka katika mapato ya ndani, ruzuku ya serikali kuu na wahisani mbalimbali wa maendeleo.Amesema katika fedha hizo Sh bilioni 52.1 sawa na asilimia 81.2 ni kwa ajili ya mishahara, Sh bilioni 4.9 sawa na asilimia 7.7 ni matumizi ya kawaida na bilioni saba sawa na asilimia 11 ni miradi ya maendeleo.Amesema halmashauri inatarajiwa kukusanya Sh bilioni 3.5 kama mapato ya ndani na Sh bilioni 60 ruzuku kutoka serikali pia halmashauri imetenga Sh milioni 987 sawa na asilimia 40 ya mapato yake ya ndani katika kuchangia miradi ya maendeleo.Aidha wanatarajia kuwasilisha ombi la Sh bilioni tatu nje ya bajeti kwaajili ya miradi ikiwemo ya uendelezaji wa Hospitali ya Wilaya ya Himo, kuendesha uchaguzi wa serikali za mitaa mwaka huu na ununuzi wa gari la kubeba taka.  <topic>: KITAIFA 